**ZÁPISNICA**

z 9. zasadnutia **Monitorovacieho výboru pre Integrovaný regionálny operačný program,**

ktoré sa konalo dňa 29. októbra 2019 v Bratislave

**Miesto konania:** Ministerstvo pôdohospodárstva a rozvoja vidieka SR, Račianska 153/A, Bratislava

**Zúčastnení:** podľa prezenčnej listiny (viď. príloha č. 1)

**Overovatelia zápisnice:** PhDr. Daniela Frajková, CSc.,  Nitriansky samosprávny kraj

Ing. Rastislav Horvát, Národná sieť slovenských miestnych akčných skupín

**Prílohy:**

1. Zoznam zúčastnených - prezenčná listina
2. Pozvánka a program zasadnutia
3. Prezentácia (RO IROP, MK SR, MZ SR, MF SR)
4. Schválený Programový dokument Integrovaný regionálny operačný program, v. 6.0
5. Zdôvodnenie zmien Integrovaný regionálny operačný program, v. 6.0
6. Schválené Kritériá pre výber projektov IROP, v. 1.6
7. Návrh bodov do uznesenia MV IROP
8. Uznesenie MV IROP č. 15/2019

**Priebeh zasadnutia:**

**Otvorenie zasadnutia a schválenie programu 9. zasadnutia Monitorovacieho výboru pre Integrovaný regionálny operačný program**

Podpredseda monitorovacieho výboru pre Integrovaný regionálny operačný program (ďalej len „MV IROP“, resp. „výbor“), generálny riaditeľ sekcie programov regionálneho rozvoja (ďalej len „GR SPRR“) PhDr. Emil Pícha, CSc. otvoril zasadnutie, privítal prítomných členov a pozorovateľov výboru a v krátkosti zhrnul plánovaný program 9. zasadnutia výboru. Ospravedlnil pani predsedníčku MV IROP, podpredsedníčku vlády SR a ministerku pôdohospodárstva, Gabrielu Matečnú, ktorá sa pre pracovnú zaneprázdnenosť nemohla rokovania zúčastniť.

Po úvodných slovách nasledovalo sčítanie prítomných členov s hlasovacím právom. GR SPRR, PhDr. Emil Pícha skonštatoval, že výbor je unášania schopný (v úvode bolo prítomných 37 členov, počas hlasovania bolo prítomných 45 členov s hlasovacím právom). GR SPRR ďalej predstavil program rokovania, do ktorého pani Wenigová doplnila bod týkajúci sa pracovnej skupiny pre koordináciu OP Ľudské zdroje a IROP pre oblasť deinštitucionalizácie. Program bol jednohlasne schválený. Za overovateľov zápisnice boli navrhnutí a jednohlasne schválení PhDr. Daniela Frajková - Nitriansky samosprávny kraj a Ing. Rastislav Horvát - Národná sieť slovenských miestnych akčných skupín.

GR SPRR, PhDr. Emil Pícha odovzdal slovo pani Eve Wenigovej z Európskej komisie, ktorá ospravedlnila ostatných kolegov z Európskej komisie. Následne zdôraznila, že tento rok sa nesie v znamení diskusií v celej Európskej únii o výkonnosti jednotlivých operačných programov a tým aj o prerozdelení výkonnostnej rezervy.

**Súčasný stav implementácie IROP**

GR SPRR, PhDr. Emil Pícha po úvode informoval členov výboru o aktuálnom stave implementácie IROP (viď príloha č. 3: Prezentácia). Celkovo bolo vyhlásených 49 výziev s celkovou alokáciou 113,67%, čo predstavuje 1,93 miliardy Eur. Plánované sú ďalšie tri výzvy, z čoho dve sa prenášajú do budúceho roka. Predložených bolo 3 110 žiadostí o nenávratný finančný príspevok v celkovej hodnote 1,77 miliardy z toho bolo schválených 1 828 žiadostí o nenávratný finančný príspevok v celkovej hodnote 1,195 miliardy. Kontrahovanie je na úrovni 64 %, čo predstavuje prekročenie 1 miliardy EUR a čerpanie na úrovni 16,08%. GR SPRR informoval, že do súhrnných žiadostí o platbu za posledné týždne chodia miliónové sumy, čo prispieva k tomu, že dekomitment nebude vôbec alebo bude minimálny. Ďalej menoval výzvy, ktoré sa najviac podieľajú na čerpaní a predstavil niektoré úspešné projekty z oblasti  materských škôl, cyklotrás a revitalizácie vnútroblokov.

Mgr. Marcela Zubriczká, generálna riaditeľka sekcie európskych fondov Ministerstva financií SR, predniesla prezentáciu týkajúcu sa aktuálnej finančnej implementácie IROP (viď príloha č. 3: Prezentácia). Z operačných programov, ktoré Slovenská republika implementuje v tomto programovom období je IROP z hľadiska finančnej implementácie v druhej polovici s čerpaním 16 % alokácie, čo nie je uspokojivý stav. Doteraz bolo vyčerpaných 221 miliónov EUR a do konca roka ostáva deklarovať na Európsku komisiu ešte 115 miliónov EUR. Veľká alokácia zostáva aj do budúceho roku - 183 miliónov EUR a do roku 2023 bude treba vyčerpať 700 miliónov EUR. Najväčšiu časť doterajšieho čerpania tvoria finančné nástroje, ktoré tvoria viac ako polovicu čerpania. Najmenšie čerpanie má prioritná os 3 a 5, najlepšie čerpanie má prioritná os 4 a to aj vďaka finančným nástrojom. Odhad očakávaných výdavkov za rok 2019 sa aktuálne plní na úrovni 14 %. Ďalej upozornila na potrebu prijatia opatrení na zvýšenie čerpania, keďže z predložených odhadov z RO v nasledujúcich rokoch vyplýva čerpanie na minimálnych hraniciach n+3 a viacnásobne väčší objem čerpania sa odhaduje až v poslednom roku, kedy by sa už mala rozbehnúť implementácia nového programového obdobia.

Mgr. Jarmila Michale,vymenovaná na zastupovanie riaditeľa odboru zo sekcie európskych programov a projektov Ministerstva zdravotníctva SR, v krátkosti informovala o stave implementácie špecifických cieľov 2.1.2 - Centrá Integrovanej zdravotnej starostlivosti a 2.1.3. - Nemocnice, (viď príloha č. 3: Prezentácia). MZ SR vyhlásilo v rámci špecifických cieľov 2.1.2 a 2.1.3 celkovo 5 výziev s celkovou alokáciou 275,10 miliónov EUR. Z toho 4 výzvy sú nakontrahované a 1 výzva je v štádiu kontrahovania. Dňa 26.10. 2019 MZ SR vyhlásilo 4. výzvu pre Centrá Integrovanej zdravotnej starostlivosti, ktorá je určená pre všetkých oprávnených žiadateľov s výnimkou územia MFO (mestských funkčných oblastí). V rámci **Š.C. 2.1.2** bolo schválených 50 ŽoNFP v celkovej sume 34,65 mil. EUR. Stav čerpania CIZS zo dňa 28.10.2019 je 223 000.- EUR, stav predložených ŽoP k 28.10. je 78 000.- EUR. V rámci **Š.C. 2.1.3** je nakontrahovaný celý rozpočet. Z údajov z ITMS je k 29.10. 2019 čerpanie na úrovni 5,8 mil. EUR. Problémy s čerpaním súvisia hlavne s verejným obstarávaním (opakované verejné obstarávania) ako aj polročná fakturácia stavebných prác, kde bolo prijaté opatrenie na predkladanie dvojmesačnej fakturácie.

Mgr. Tibor Bohó, generálny riaditeľ sprostredkovateľského orgánu pre IROP PO3 Ministerstva kultúry SR, odprezentoval stav implementácie prioritnej osi 3 (viď príloha č. 3: Prezentácia). V rámci **decentralizovanej výzvy** informoval o zle vykonanom odbornom hodnotení, na základe ktorého bola zastavená implementácia a bolo nutné vykonať nové odborné hodnotenie. V rámci tohto hodnotenia bolo schválených 356 žiadostí. Požiadavka na overenie podmienok poskytnutia príspevku pre 356 žiadostí spôsobila ďalšie zdržanie v procese implementácie. Po overení podmienok poskytnutia príspevku bolo vydaných 280 rozhodnutí o schválení v celkovej hodnote cca 42,7 mil. EUR. V rámci týchto schválených žiadostí sa predpokladá vytvorenie nových pracovných miest v počte 766. Prevažná časť čerpania finančných prostriedkov sa predpokladá na rok 2020, keďže maximálna doba realizácie je stanovená na 12 mesiacov. V rámci druhej výzvy – **centralizovaná podpora** je výška alokácie 87,8 mil. EUR, kde ŽoNFP sa môžu predkladať do 9.12.2019 (pôvodný termín 30.10.2019 bol predĺžený.)

**Schvaľovanie návrhu revízie IROP v.6**

GR SPRR, PhDr. Emil Pícha následne uviedol prezentáciu k návrhu revízie IROP, ktorá sa týka hlavne realokácie finančných prostriedkov z prioritnej osi 3.

Ing. Elena Chrenková Kušnírová, vedúca oddelenia programovania, MPRV SR, prezentovala dôvody revízie IROP v. 6, ktoré sa týkajú nasledujúcich bodov:

1. **Zmeny vyplývajúce z čl. 22 nariadenia EP a Rady (EÚ) č. 1303/2013.** výkonnostný rámec bol naplnený v rámci PO1 (VRR – viac rozvinutý región) a PO4 (MRR – menej rozvinutý región a VRR – viac rozvinutý región). Riadiaci orgán na základe splnenia čiastkových cieľov výkonnostného rámca za rok 2018 prerozdelil výkonnostnú rezervu z PO1, PO2, PO3 a PO5 do PO4, ktorá má vysokú absorpčnú kapacitu a kde v zásobníku projektov sa nachádzajú projekty pripravené na implementáciu. Presné čísla s prerozdelením na MRR a VRR sú uvedené v  dokumente Zdôvodnenie zmien IROP verzia 6.0 – príloha č. 5.
2. **Zmeny vyplývajúce z presunu finančných prostriedkov z alokácie prioritnej osi 3 do prioritnej osi 4 IROP.** Ide o presun 26 000 000,- Eur z PO3 (MRR) do PO4 (MRR, ŠC 4.1) z dôvodu nedostatočnej výkonnosti PO3.
3. **Prerozdelenie alokácií v rámci kódov intervencii v prioritnej osi 2 a 3 vyplývajúce z využitia finančných nástrojov.** V prípade prioritnej osi 2 ide o vyčlenenie 85 000 000 €. V prípade prioritnej osi 3 ide o vyčlenenie 45 750 000 € na financovanie výdavkov spojených s realizáciou finančného nástroja zameraného na oblasť podpory kultúrneho a kreatívneho priemyslu.
4. **Úprava alokácii v rámci prioritnej osi 2 – špecifického cieľa 2.1.2 a 2.1.3**. RO pre IROP a SO pre IROP MZ SR s cieľom uspokojenia projektov v zásobníku projektu v rámci výzvy na predkladanie žiadostí o NFP na modernizáciu infraštruktúry ústavných zariadení poskytujúcich akútnu zdravotnú starostlivosť za účelom zvýšenia ich produktivity a efektívnosti s kódom IROP-PO2-ŠC213-2017-25 presúva 25 000 000 € (MRR) zo špecifického cieľa 2.1.2 Modernizovať zdravotnícku infraštruktúru za účelom integrácie primárnej zdravotnej starostlivosti do špecifického cieľa 2.1.3 Modernizovať infraštruktúru ústavných zariadení poskytujúcich akútnu zdravotnú starostlivosť, za účelom zvýšenia ich produktivity a efektívnosti.
5. **Zmeny cieľových hodnôt vybraných merateľných ukazovateľov.** Z dôvodu finančných úprav v rámci revízie IROP, verzia 6.0 došlo k úprave cieľových hodnôt merateľných ukazovateľov v rámci jednotlivých špecifických cieľov OP. Zoznam ukazovateľov, ktoré sú predmetom revízie IROP, verzia 6.0 sú uvedené v dokumente Zdôvodnenie zmien IROP verzia 6.0 – príloha č. 5.
6. **Zmeny v prioritnej osi 3 vyplývajúce z aktuálnej implementácie a možnosti využitia implementácie finančného nástroja.** Predmetom sú úpravy opisu aktivity a ďalších úprav textu. Všetky úpravy sú uvedené v dokumente Zdôvodnenie zmien IROP verzia 6.0 – príloha č. 5.
7. **Zaradenie Iniciatívy na podporu najmenej rozvinutých regiónov (CURI).** Táto iniciatíva bola doplnená riadiacim orgánom na podnet EK a Úradu podpredsedu vlády SR pre investície a informatizáciu. Vzhľadom na stav hospodárskeho rastu a rozvoja na území SR, ktorý zvýraznil rozdiely medzi regiónmi a okresmi Slovenska, a iniciatívy EK na podporu dobiehajúcich regiónov (Catching-up regions initiative; CURI) boli v IROP, verzia 6.0, stanovené východiská a predpoklady pre poskytnutie príspevku pre najmenej rozvinuté regióny.
8. **Presun alokácie v rámci Prioritnej osi 6 Technická pomoc.** Presun nastal z oblasti publicity, informovania do samotnej podpory implementácie, monitorovania a prípravy.

GR SPRR následne otvoril diskusiu k Schvaľovaniu revízie IROP v. 6.0

Mgr. Peter Szabo, riaditeľ odboru sociálnych služieb, Ministerstvo práce, sociálnych vecí a rodiny SR v rámci diskusie vyslovil nesúhlas s presunom časti výkonnostnej rezervy zo špecifického cieľa 2.1.1 do prioritnej osi 4, keďže v súčasnosti sa úspešne realizuje Národný projekt Deinštitucionalizácie, ktorého výstupmi sú transformačné plány a príprava projektov na predkladanie žiadostí o NFP súvisiacich s deinštitucionalizáciou.

Ing. Elena Chrenková Kušnírová, doplnila, že ide o nastavený systém. Pokiaľ výstupové ukazovatele neboli naplnené, presun výkonnostnej rezervy musí byť spravený do prioritných osí, kde sa výkonnostná rezerva naplnila, resp. do prioritných osí iných OP . Výkonnostný rámec bol naplnený v prioritnej osi 4, kde boli presunuté všetky prostriedky. Ide o proces nastavený všeobecnou legislatívou Európskej únie. Mgr. Peter Szabo oponoval tým, že záujem o čerpanie je veľký a týmto presunom už nebude možné aktivity týkajúce sa deinštitucionalizácie naplniť tak, ako boli plánované.

PhDr. Viera Záhorcová, PhD., Národná rada občanov so zdravotným postihnutím SR, podporila stanovisko Mgr. Petra Szaba. Projekt „Podpora transformačných plánov v procese deinštitucionalizácie“ je projekt, ktorý trvá už rok a pripravuje 25 zariadení sociálnych služieb so 100-250 obyvateľmi na proces deinštitucionalizácie s cieľom zabezpečiť kultúrnejšie bývanie pre túto skupinu obyvateľov. Do roku 2023 má prebehnúť proces transformácie v 96 zariadeniach. Z tohto dôvodu je očakávaný dostatočný záujem o vyhlásenú výzvu v rámci Š.C. 2.1.1 a teda Národná rada občanov so zdravotným postihnutím SR nesúhlasí s navrhovaným znížením alokácie v Š.C. 2.1.1.

Mgr. Martina Petijová, Asociácia poskytovateľov sociálnych služieb v SR, zhodnotila proces od podávania žiadosti až po začatie realizácie ako veľmi zdĺhavý. Projekty z prioritnej osi 2.1.1 boli schvaľované v priemere po 8 mesiacoch od podania žiadosti a k samotnej realizácii prichádzalo až po roku. Zaznela otázka, či je možné posunúť termíny uzatvorenia výziev po februári 2020.

GR SPRR, PhDr. Emil Pícha odpovedal, že ide o náročný proces a kontrahovanie musí prebehnúť do konca roka 2020. Čo sa týka procesu transformácie je možné využiť aj nasledujúce programové obdobie, ktoré bude túto oblasť riešiť.

Ing. Rastislav Horvát, Národná sieť slovenských miestnych akčných skupín, konštatoval, že MAS sú pripravené čerpať, ale potrebujú kľúč v podobe zmlúv na implementáciu svojich stratégií. „Trest“ v podobe dekomitmentu by sa už nemal opakovať. Príčinu nečerpania vidia vo viac ako ročnom čakaní na podpísanie zmlúv na implementáciu stratégií, ktoré už boli odsúhlasené. Preto apeluje na novozvolených predstaviteľov riadiaceho orgánu, aby začali v tejto veci konať.

GR SPRR konštatoval, že na tomto zasadnutí sa nerokuje o dekomitmente. Zároveň dodal, že k určitému zdržaniu prišlo, ale robí sa všetko, aby sa to napravilo.

Pani Eva Wenigová z Európskej komisie vstúpila do diskusie s poznámkou, že toto stretnutie nie je o tom, že prioritné osi finančne strácajú, ale o prerozdelení financií - 6% z celkových EÚ zdrojov na každú prioritnú os okrem PO6, ktoré boli uložené od začiatku programu bokom a na základe jasne stanovených pravidiel sa týchto 6 % prerozdelí.

PhDr. Boris Huslica, riaditeľ odboru implementácie programov regionálneho rozvoja sa ešte vrátil k problematike MAS. Upresnil, že RO pre IROP zabezpečil alokáciu v prioritnej osi 5 tak, aby boli naplnené všetky záväzky vyplývajúce RO pre IROP v zmysle Rozhodnutia PPA o udelení štatútu MAS k základnej alokácii a to aj na časť prevádzkových nákladov MAS a aj na časť implementácie stratégie MAS. Rovnako, vezmúc do úvahy stav alokácie PO 5 po ukončení konania o žiadostiach predložených v rámci výzvy č. IROP-PO5-SC511-2019-51 (na predkladanie žiadostí o poskytnutie nenávratného finančného príspevku na financovanie prevádzkových nákladov MAS spojených s riadením uskutočňovania stratégií CLLD) a zhodnotení samotnej implementácie projektov zameraných na financovanie prevádzkových nákladov MAS, bude RO pre IROP pokračovať vo financovaní prevádzkových nákladov MAS aj po stanovení prípadnej dodatočnej alokácie.

Ing. Ladislav Šimko, riaditeľ odboru prierezových priorít, Úradu podpredsedu vlády SR, sekcia CKO apeloval na členov MV IROP, aby plnili funkciu člena MV IROP a dohliadali na výkonnosť celého operačného programu, nie len na jeho parciálne časti. Prerozdelenie výkonnostnej rezervy je uskutočňované na základe všeobecne platnej legislatívy, ktorá je platná pre všetkých 28 členských štátov EÚ. IROP má aspoň jednu prioritnú os, kde môžu byť tieto finančné prostriedky vyčerpané, inak by museli byť presunuté do iných operačných programov. Dodal, že štrukturálne fondy nie sú určené na riešenie všetkých problémov, ale majú slúžiť ako doplňujúci nástroj.

Mgr. Richard Hulín za mesto Žilina, sa zapojil do diskusie s otázkou, prečo v rámci podpory z prerozdeľovaných prostriedkov výkonnostnej rezervy resp. z prostriedkov PO3 bol vyňatý Špecifický cieľ 4.3 - Zelená infraštruktúra. Informoval, že mesto Žilina má rozbehnuté aktivity v hodnote cca 100 000.-EUR za ktoré obstaralo projektovú dokumentáciu na tri projekty a teraz nie je jasné, či v týchto aktivitách majú pokračovať. Mgr. Richard Hulín požiadal riadiaci orgán o vyjadrenie záväzku uvedeného aj do zápisnice z rokovania, či ešte budú alokované nejaké finančné prostriedky na ŠC 4.3.1 v tomto období.

GR SPRR, PhDr. Emil Pícha odpovedal, že toto nie je posledná revízia Operačného programu. Na jar bude veľká revízia Operačného programu, kde sa nevylučuje presun finančných prostriedkov aj do ŠC 4.3.1, keďže dopyt tam existuje.

Po diskusii pána Ing. Szaba a Ing. Chrenkovej ohľadom presunu finančných prostriedkov zo ŠC 2.1.1, pani PhDr. Viera Záhorcová vyzvala riadiaci orgán o zaslanie spätnej väzby s informáciami ohľadom záujmu zariadení o deinštitucionalizáciu v podobe vyhodnotenia výzvy, pretože podľa jej skúsenosti z 96 pobytových zariadení, majú ¾ záujem o transformáciu a rátajú aj s finančnou podporou zo strany IROP.

GR SPRR, PhDr. Emil Pícha reagoval, že proces deinštitucionalizácie poskytovania sociálnych služieb je veľmi náročný proces a navrhol riešiť ďalšie otázky týkajúce sa tejto výzvy v rámci Pracovnej skupiny pre oblasť deinštitucionalizácie.

Ing. Milan Muška, výkonný podpredseda Združenie miest a obcí Slovenska ocenil, že IROP sa napriek počiatočným problémom rozbehol a siaha už aj do zásobníkových projektov. Pre oblasť MAS ocenil zmenu prístupu hlavne v oblasti intenzívnejšieho vzdelávania. Zároveň vyzval riadiaci orgán, aby pripravil „ Akčný plán pre MAS“, ktorý by siahal až na koniec implementačného obdobia, a ktorý upresní, úlohy, miesta, termíny aj zodpovednosti. Zároveň dá záruku MAS, že môžu pokračovať v práci a poslúži aj pri výbere úverov z bánk a pod.. Ďalej sa vyjadril ku kreatívnemu priemyslu, kde nie je stotožnený s tak malým presunom finančných prostriedkov, bol by za smelšie presuny do iných oblastí.

Ing. Daniel Lešinský, PhD. z Centra pre trvalo udržateľné alternatívy taktiež ocenil „rozbehnutie“ IROP, aj napriek jeho širokému záberu. Následne položil otázku týkajúcu sa čerpania, čím je spôsobená sezónnosť alebo obdobia prílivových vĺn schválených výdavkov. V ďalšej časti príhovoru vyzval riadiaci orgán o zaslanie zoznamu príčin (bŕzd), ktoré bránia efektívnemu čerpaniu prostriedkov (viď. Uznesenie, príloha č.8). Pridal sa k myšlienke presunu finančných prostriedkov z kreatívneho priemyslu do aktivít, ktoré reálne fungujú. Zaznela aj otázka týkajúca sa cyklotrás, kde sa chcel informovať o cyklotrasách, kde je schválené územné rozhodnutie, projekty sú pripravené na realizáciu, ale nemajú schválené financovanie a nemôžu čerpať. Predposledná otázka sa týkala výzvy na autobusy, kde sa pán Lešinský informoval, či je možné použiť zelené verejné obstarávanie. Zároveň reagoval na slová GR SPRR týkajúce sa ďalšej revízie OP, kde sa prikláňa k intenzívnejšej podpore zelenej infraštruktúry.

GR SPRR, reagoval odpoveďou, že na autobusy nová výzva nebude, existujúca výzva na verejnú osobnú dopravu je otvorená a možno sa do nej prihlásiť. K zelenému obstarávaniu sa vyjadriť nevie, keďže nie je odborník na verejné obstarávanie.

Ing. Vladimír Jurík, Zväz stavebných podnikateľov SR ocenil akceleráciu IROP za posledného 1,5 roka. Kriticky však hodnotí zdĺhavý projektový cyklus, a preto navrhuje vytvorenie pracovnej skupiny pre skrátenie projektového cyklu. O tomto návrhu dal hlasovať členom Monitorovacieho výboru IROP (viď. Uznesenie, príloha č. 8.).

Po ukončení diskusie GR SPRR vyzval členov na hlasovanie týkajúce sa schválenia návrhu programového dokumentu IROP verzie 6.0. Hlasovania sa zúčastnilo 45 členov výboru s hlasovacím právom, pričom 6 členov hlasovalo proti, 5 sa zdržalo hlasovania, **34 členov hlasovalo za**. Na základe výsledkov hlasovania členov výboru bol navrhnutý **programový dokument IROP verzia 6.0 schválený.** (príloha č. 4).

**Schvaľovanie Kritérií pre výber projektov IROP verzia 1.6**

Mgr. Jarmila Michale, vymenovaná na zastupovanie riaditeľa odboru,sekcia európskych programov a projektov Ministerstva zdravotníctva SR zdôvodnila opodstatnenosť ponechania dvojkolového projektového cyklu. Pred podaním žiadosti o NFP, musí byť so strany žiadateľa splnená podmienka týkajúca sa deklarovania partnerstva medzi obcou, prípadne VÚC a poskytovateľom zdravotnej starostlivosti. Tento návrh dokumentu zároveň pojednáva o tom, že budú vydávané hodnotiace správy bez prívlastku s uvedením splnenia alebo nesplnenia kritéria. Žiadosť o NFP môže predložiť žiadateľ len ak bude mať vydanú Hodnotiacu správu. Zároveň tento návrh slúži aj ako metodický podklad pre hodnotiteľov pre celý proces posudzovania projektových zámerov.

GR SPRR dal následne hlasovať o návrhu. Hlasovania sa zúčastnilo 45 členov výboru s hlasovacím právom, pričom 0 členov hlasovalo proti, 0 sa zdržalo hlasovania, **45 členov hlasovalo za**. Na základe výsledkov hlasovania členov výboru bol navrhnutýdokument **Kritériá pre výber projektov IROP verzia 1.6 jednomyseľne schválený** (príloha č. 6).

Po hlasovaní GR SPRR otvoril diskusiu.

PhDr. Daniela Frajková, CSc. sa vyjadrila k dvom témam. Prvou je implementácia IROP z pohľadu regiónu. Upozornila, že sprostredkovateľské orgány v rámci VÚC vykonávajú veľké množstvo úkonov od príjmu žiadostí, registráciu, administratívne overovanie, súčinnosť pri odbornom hodnotení, zazmluvňovanie, kontrola VO, zmenové konania, monitorovanie atď. . Veľké množstvo delegovaných úloh spadá hlavne pod projektových manažérov, ktorí majú kumulované pozície a súbežne vykonávajú niekoľko bežiacich procesov. Aj toto môže byť jednou z bŕzd pri implementácii. Z tohto dôvodu by uvítala možnosť zapojiť sprostredkovateľské orgány ako zástupcov samosprávnych krajov do pripravovanej pracovnej skupiny pre skrátenie projektového cyklu. Ďalej zhrnula výsledky dosiahnuté SO Nitriansky SK, ktoré vydalo pre 182 projektových zámerov, 182 hodnotiacich správ, 188 administratívnych overení ŽoNFP, poskytuje súčinnosť pri odbornom hodnotení, majú 119 schválených a zazmluvnených projektov. Druhou oblasťou, ktorej sa venovala, je problematika RIÚS – Regionálnej integrovanej územnej stratégie. Vyzdvihla význam RIÚS ako implementačného „nástroja“ IROP a poďakovala riadiacemu orgánu za metodické usmerňovanie pri jeho tvorbe.

Pán Lešinský sa ešte vrátil k svojej otázke, týkajúcej sa cyklotrás. V prípade, že hrozí dekomitment z nečerpania existuje zásobník hotových pripravených projektov pre cyklotrasy, ktoré stačí len schváliť a môžu sa začať realizovať. Prečo sa teda tieto projekty neschvaľujú.

GR SPRR reagoval odpoveďou, že výzva beží od roku 2016 s alokáciou 82 miliónov. Záujem je tu veľký. Problémom je dokumentácia, ktorá nie je predkladaná v požadovanom rozsahu a taktiež odborné hodnotenie, kde bolo potrebné vydať aj nové metodické usmernenie. Výzva je stále otvorená, ale netýka sa celého Slovenska. V rámci pripravovanej novej výzvy bude otvorená pre celé územie SR.

Ing. Milan Muška, výkonný podpredseda ZMOS informoval členov MV IROP o iniciovaní vytvorenia malej akčnej skupiny ZMOS, SK8 a orgánu auditu, ktorá bude mimo MV IROP monitorovať aktivity IROP s cieľom pomôcť identifikovať a následne riešiť problémy.

Pani Eva Wenigová (EK) v rámci diskusie reagovala na slová pani Zubriczkej (MF SR) týkajúce sa hrozby v roku 2023, čo sa týka odhadu čerpania 700 miliónov EUR. Okrem toho v systéme už budú nové peniaze, ktoré bude treba tiež čerpať v novom programovom období. Ocenila slová GR SPRR o žiadnom, prípadne minimálnom dekomitmente. Taktiež ocenila návrh na vznik pracovnej skupiny s cieľom skrátenia trvania projektového cyklu. V prioritnej osi 3 – kreatívne centrá, vníma predĺženie termínu predkladania žiadostí do 9. 12. 2019 za nie dobrý signál a ide o poslednú šancu pre túto prioritnú os. Zároveň by uvítala zaslanie výstupov práce pracovnej skupiny pre deinštitucionalizáciu na budúcich monitorovacích výboroch. Čo sa týka RIÚS, počíta sa s nimi aj do nového programového obdobia a pani Wenigová dúfa, že Rady partnerstva už pracujú na svojich budúcich stratégiách.

Pán Šimko (CKO) reagoval na slová pani Wenigovej. Potvrdil, že ďalšie programové obdobie sa bude niesť v znamení partnerstva. RIÚS a Rady partnerstva budú jedným z kľúčovým orgánov v regióne a je snahou ukotviť to aj do legislatívy v zákone o štrukturálnych fondoch. Opäť zdôraznil, že členovia MV kontrolujú plnenie operačného programu ako celku, nie len jeho parciálnych častí.

GR SPRR, PhDr. Emil Pícha ukončil diskusiu a prešiel k ukladacím bodom Uznesenia. **Monitorovací výbor pre IROP ukladá riadiacemu orgánu:**

* **Dopracovať schválený návrh revízie IROP, v 6.0** na základe výsledkov konania SEA.
* **Predložiť návrh revízie IROP 2014-2020, v 6.0** na schválenie Európskej komisii a prípadne dopracovať schválený návrh na základe požiadaviek Európskej komisie, Ministerstva financií SR, resp. iných relevantných orgánov**.**
* **Zverejniť** aktualizované programové dokumenty na webovej stránke RO IROP**.**

Následne prešiel k schvaľovaniu troch navrhnutých ukladacích bodov počas rokovania.

* **Vypracovať** **Akčný plán pre PO 5 Miestny rozvoj vedený komunitou** a to najmä v súvislosti so zrýchlením administratívnych procesov pre implementáciu stratégií CLLD pre Miestne akčné skupiny a zároveň vyhodnotenie výzvy, zazmluvnenie a čerpanie finančných prostriedkov na chod MAS. Akčný plán RO pre IROP zašle MV IROP per rollam do 45 kalendárnych dní. Návrh podala (NS MAS SR).

GR SPRR dal o návrhu hlasovať. Hlasovania sa zúčastnilo 45 členov výboru s hlasovacím právom, pričom 0 členov hlasovalo proti, 0 sa zdržalo hlasovania, **45 členov hlasovalo za**. Na základe výsledkov hlasovania členov výboru bol navrhnutýdokument **Akčný plán pre PO 5 Miestny rozvoj vedený komunitou jednomyseľne schválený.**

* **Vypracovať analýzu príčin (kvantitatívna aj kvalitatívna) pomalého čerpania** prostriedkov pre jednotlivé osi IROP s návrhmi na ich riešenie do konca roka 2019. Návrh podal Ing. Daniel Lešinský z Centra pre trvaloudržateľné alternatívy.

GR SPRR dal o návrhu hlasovať. Hlasovania sa zúčastnilo 45 členov výboru s hlasovacím právom, pričom 0 členov hlasovalo proti, 0 sa zdržalo hlasovania, 45 členov hlasovalo za. Na základe výsledkov hlasovania členov výboru bol navrhnutýdokument **Analýza príčin (kvantitatívna aj kvalitatívna) pomalého čerpania jednomyseľne schválený.**

* **Vytvorenie pracovnej skupiny** na skrátenie projektového cyklu v rámci IROP z odborných kapacít členov MV IROP do konca roka 2019. Cieľom je skrátenie projektového cyklu a efektívne čerpanie finančných zdrojov IROP. Návrh podal Ing. Vladimír Jurík zo Zväzu stavebných podnikateľov SR.

GR SPRR dal o návrhu hlasovať. Hlasovania sa zúčastnilo 45 členov výboru s hlasovacím právom, pričom 0 členov hlasovalo proti, 0 sa zdržalo hlasovania, **45 členov hlasovalo za**. Na základe výsledkov hlasovania členov výboru bol návrh **Vytvorenie pracovnej skupiny na skrátenie projektového cyklu jednomyseľne schválený.**

**Záver**

GR SPRR, PhDr. Pícha, zhrnul všetky body Uznesenia z 9. zasadnutia Monitorovacieho výboru pre IROP (príloha č. 8 - Uznesenie).

Na záver GR SPRR prisľúbil Európskej komisii, že ju bude informovať o najbližšom zasadnutí pracovnej skupiny pre deinštitucionalizáciu, poďakoval všetkým zúčastneným a ukončil 9. zasadnutie MV IROP.

Zápisnicu vypracovala:

Mgr. Jana Labajová, PhD., tajomníčka výboru ....................... ....................

Dátum podpis

Zápisnicu overili:

PhDr. Daniela Frajková,CSc.,  Nitriansky samosprávny kraj ....................... ....................

Dátum podpis

Ing. Rastislav Horvát, Národná sieť slovenských miestnych akčných skupín

....................... ....................

Dátum podpis

|  |
| --- |
| predsedníčka Monitorovacieho výboru  podpredsedníčka vlády a ministerka pôdohospodárstva a rozvoja vidieka Slovenskej republiky |